
Tilbake til fremtiden

Det er fire år siden jeg oppdaget Biohacking Girls. I to år hadde jeg brukt pulsmålere for å observere det autonome nervesystemet og teste ulike faktorer som påvirket det. Jeg følte meg relativt alene på denne nerdete ekspedisjonen inn i vår egen fysiologi. Jeg hørte på utallige utenlandske podkaster for å oppdatere meg. En dag tastet jeg inn «biohacking» i søkefeltet på Apple podkasts. Jeg var på jobb på legevakten i øyriket Solund – akkurat som jeg er når jeg sitter og skriver dette. Stor var overraskelsen og gleden da jeg skjønte at jentene bak den unorske tittelen «Biohacking Girls» snakket klingende norsk! Jeg binge-lyttet til episodene og husker spesielt at jeg måtte guffe opp volumet for å overdøve støyen fra dusjen. Det virket som om de var like besatt som meg av raskest mulig å tilegne seg ny kunnskap om hvordan vi kan få mer helse og livsgnist ut av kroppen vår. Akkurat som meg brukte de teknologi for å tracke helsen og lære hva som må til for å leve friskest mulig og lengst mulig. Høsten 2022 tok jeg mot til meg og spurte om jeg kunne komme på podkasten deres, og slik startet vår reise sammen.

Det unorske navnet speiles i et tempo, en intensitet og en vilje til å knytte internasjonale kontakter sammen med norske. Biohacking Girls trommer sammen norske og internasjonale størrelser til sine Biohacking Weekends, der helsekunnskapen blant publikum ofte matcher forelesernes og skaper en unik smeltedigel for kunnskapsutveksling. Etter hver pause dukker de opp i nye, identiske klær, biohackende gale som de er!

Vi trenger slike lynraske Formel 1-racere. Biohackere driver utviklingen, akkurat som racerbilene i bilverdenen. Tekniske nyvinninger som utvikles for å vinne tusendeler og skape sikkerhet på Monza og Nürburgring, monteres med tiden inn i hverdagsbilene våre. På samme måte går biohackerne foran og tester ut både det som fungerer, og det som ikke fungerer. Ofte med egen helse som innsats.

Vi leger har vært for opptatt av å kategorisere, diagnostisere og behandle sykdom. Biohacking handler om å skape helse. Biohackere er pionerer som utforsker det siste uoppdagede kontinentet: å styrke vår egen kropp. Kontinentet har ligget der hele tiden, rett under nesen på oss. Vi har bare oversett det og dermed for sent skjønt hvordan vårt moderne liv herjer med kroppen vår og skaper inflammasjon og kroniske sykdommer. Heldigvis er det mulig å ta kontroll over vårt eget indre landskap, å bli sjef over egen helse.

Men vi trenger noen som våger å gå foran og vise vei. Som Lewis og Clark banet veien vestover for immigrantene i Amerika, viser Monica og Alette veien innover. Med smartklokker, kontinuerlige blodsukkermålere og dexa scans som målestokker, og med trampoliner, blålysbriller og faste som verktøy, pusher de grensene for hvordan vi kan forbedre vår egen kropp.

Paradoksalt nok peker mange av pilene bakover. Det som forfrisker oss mest, er nemlig å spille på lag med biologien vår. Vi trenger å etterligne omgivelsene som vi er utviklet under, gjennom millioner av år med evolusjon under solen. Søvn, bevegelse, kulde, varme, sol, tilstedeværelse, lys, natur, hvile og ren mat er hovedingrediensene i boken, pluss litt eksotisk krydder som hyperbariske trykkamre og spermidintabletter. Det er Tilbake til fremtiden IV, og vi spiller hovedrollene. Selv om vi ser fremover, må vi også kikke i bakspeilet for å finne bærekraftige løsninger.

Det viktigste er nettopp å forbedre oss på de seks søylene som fremheves i boken: mat, søvn, døgnbiologi, trening, stressmestring og vaner. Får vi dette under kontroll, er vi langt på vei mot et friskere liv. Det aller beste, sett både fra egen lommebok og i et folkehelseperspektiv, er at livsstilsgrepene er gratis og ofte billigere enn alternativet. Hovedgrepene i helseoptimalisering er enkle og tilgjengelige for alle.

Vi trenger kanskje å snu opp ned på strategien i helsevesenet. Vi kan ikke fortsette å vente til vi blir syke før vi tar grep. Rådene i denne boken kan sette deg i stand til å oppleve flere tiår med god helse. Kunnskap er makt, og det du lærer i denne boken, forflytter maktsenteret over i dine egne hender, bokstavelig talt. For teknologien hjelper oss frem. Smartklokker og ringer overvåker hjerterytmen vår. Kunstig intelligens bruker data fra millioner av mennesker, sammenligner dem med dine og hjelper deg med å finne en bærekraftig livsstil. Vi bruker kunstig intelligens på alle andre områder, nå hjelper det oss til et friskere liv. Biohacking er også gamification der vi leker oss friskere med poeng, tall og grafer. Det vi kan måle, kan vi mestre. Vi inntar hovedrollen i spillet om vår egen helse, der belønningen er ekstra levetid og krefter til livsgnist og meningsfulle opplevelser.

Biohacking Girls har skjønt at det haster. De somler ikke bort tiden. På podkastene kutter de til og med mellomrommene mellom ordene for å spare sekunder. De har helt rett, vi pådrar oss sykdommer mens vi snakker, og har ikke tid til å være tålmodige. Folk må lære hvordan de kan holde seg friske. Nå!

Torkil Færø


Innledning

Velkommen til vår biohackingsverden!

Denne boken er en reise inn i biohackingens verden. Den er en invitasjon til deg som har kjent på at det må da finnes en smartere måte å få det bedre på helsemessig. Der du kan hacke systemet ditt, din egen biologi – uansett hvor gammel du er, hvor du befinner deg, og hva du trenger å forberede. Vi inviterer deg til å starte med små justeringer, som kan gi deg helsegevinster. Rentes rente-effekten av alt du gjør, vil bedre helsen din – ved å legge sten på sten hver eneste dag. Vi vil vise deg hvordan biohackingen kan tilpasses ditt liv og din hverdag. Du trenger ikke være på et laboratorium eller ha en doktorgrad i medisin for å få dette til. Du trenger egeninnsats og vilje til å eksperimentere med små endringer. Dette kan du få til med biohacking.

Selve konseptet «biohacking», eller «gjør det selv»-biologi, går ut på å påvirke en del biologiske prosesser og gjøre endringer som gir målbare helseresultater, der ønsket ganske enkelt er å leve friskere og lenger. I 2005 beveget denne trenden seg fra San Francisco og ut i verden. Biohackingens far, Dave Asprey fra USA, var vår inngang til å starte denne reisen. Han er en foregangsfigur i miljøet, med flere bøker, egen podkast og en rekke kongresser som vi har tatt mye lærdom av. Han lanserte begrepet biohacking på slutten av 90-tallet og var motivert av egne helseutfordringer og overvekt, og han har inspirert mennesker verden over. Allerede i 2004 begynte han å dokumentere sine erfaringer med å teste nye helsemetoder.

Biohacking er en systematisering av helsen. Her kombineres teknologi, vitenskap og livsstil for å ta kontroll over din egen biologi. Slik kan du forbedre ulike aspekter av helsen mens du selv sitter i førersetet. Målet er å få det bedre med deg selv på din livsreise.

Biohacking kan beskrives som både en metode og et verktøy, avhengig av hvordan du bruker det. Som metode refererer vi til hvordan vi tilnærmer oss kroppen, helsen og det mentale ved å teste ulike retninger innenfor trening, mat og teknologi. Dette innebærer at vi må endre en del elementer for å kunne registrere om de fysiske eller mentale forbedringene vi etterstreber, skjer. Vi kan for eksempel endre på rekkefølgen på matvarene vi spiser, og det vil få konsekvenser for hvordan kroppen tar opp næring og forbrenner energien i maten. Eller vi kan velge å faste i deler av døgnet og dermed påvirke hvordan kroppen agerer. Vi kan bevisst velge når på døgnet vi trener, for å få bedre resultater og mer muskelvekst, og vi kan teste med ulike kosttilskudd.

Når vi bruker biohacking som verktøy, refererer det i stor grad til målinger. Vi biohackere bruker en del gadgets og teknologi som kan hjelpe oss med å lese endringene. Disse er små, praktiske og ofte teknologiske apparater som på enkle måter kan måle kroppens funksjoner, som puls og søvn. Biohackingsverktøy kan også inkludere implantater som kan overvåke kroppsytelsen på forskjellige måter over tid. Men det er neste nivå. Denne boken handler om enkle og rimelige måter å måle kroppens ytelser og reaksjoner på endringene på. Dette har vi lyst til å dele med deg.

«Biohacking er kunsten og vitenskapen om å endre miljøet rundt deg og inni deg, slik at du har mer kontroll over din egen biologi.»

Dave Asprey

Hvem er vi og podkasten vår?

Vi er to kvinnelige biohackere i 50-årene som ønsker vekst og selvutvikling, og vi vil oppmuntre deg til å gjøre noen positive endringer som gir deg et godt liv. Vår metode og vårt verktøy er biohacking.

Så enkelt – og likevel ganske utfordrende. Vi har begge våre personlige helsereiser. Vi har lidenskap for en helsefremmende livsstil og ønsker å lære bort og informere.

Vi har vært venninner og kollegaer i treningsbransjen i 15 år. Vi har undervist i fitness- og trampolineklasser, hatt yogaretreats, treningseventer og ketokurs. Sammen driver vi podkasten «Biohacking Girls». Vi arrangerer også den årlige helsekongressen Biohacking Weekend sammen med Christin Foss. Til konferansen kommer forelesere fra hele verden og deler siste nytt fra det spennende biohackingsmiljøet.

I februar 2020, midt i pandemien, etablerte vi oss som Biohacking Girls. Dette var en vanskelig og bekymringsfull tid. Monica, som driver treningsstudioet Core Balance på Majorstuen, sto plutselig med et tomt lokale på 300 kvadratmeter. Alle kunder måtte holde seg hjemme. Var det noe folk trengte under pandemien, så var det å bruke kroppen sin og ta vare på helsen sin. Derfor startet vi live Zoom-klasser, Facebook-grupper og live bedriftstrening. Vi ville inspirere folk til å holde kroppen sin i gang. Kunne vi ikke trene sammen fysisk, skulle vi i hvert fall finne digitale møteplasser for å gjøre det. Vi ønsket å hjelpe folk til å trene selv om vi ikke kunne gjøre det i samme rom, og vi opplevde at treningen ga de fleste energi og et mentalt friminutt fra bekymringer og usikkerhet rundt pandemien.

Etter hvert, da samfunnet åpnet igjen, møttes vi i parker i byen og kunne begynne å trene utendørs, riktignok med «to-meter-regelen». Vi to hang sammen mye mer enn det vi pleide ellers. Alette hadde gått til innkjøp av en Oura-ring, som er et søvnmåleinstrument. Monica ble straks nysgjerrig og kjøpte også en, og morgenene våre kunne nå starte med at vi sjekket søvnmålingene våre. Vi kjente ingen andre her i Norge som hadde en slik ring. Når vi tenker tilbake på denne tiden, er det rørende at vi fant hverandre på en ny måte under lock down.

Vi er ikke leger, og derfor er det viktig for oss å understreke at før du gjennomfører større livsstilsendringer, bør du rådføre deg med en lege (eller annet kyndig helsepersonell). Dette er selvfølgelig helt avgjørende hvis du har kroniske lidelser eller sykdom, er gravid, står i et medisinsk behandlingsløp eller for eksempel har spiseforstyrrelser m.m.

En podkast ble født

Da vi ble kjent, hadde vi allerede biohacket en periode på hver vår kant, men det var ikke noe vi delte med så mange. Vi har begge vært vant til at andre kunne syntes vi var sære, og hadde lært oss at det kanskje var like greit å ikke si så mye. Men under pandemien utviklet vi et dypere forhold, og drømmen om å lansere et fellesskap for biohacking i Norge ble født. Vi ville jo være sterkere om vi sto sammen, og tenk hvor mye vi kunne inspirere hverandre! Vi ønsket å invitere flere inn i vårt univers, og slik ble ideen til podkasten med tilhørende Instagram-side født.

Det ble mye latter de morgenene vi møtte opp for å jobbe med podkastideer, og veldig ofte møtte vi opp i treningsstudioet i like klær. Rød treningsbukse med grå T-skjorte, gul collegegenser med grønn tights … Vi hadde ganske tilfeldig handlet mye av de samme klærne. Dette ga oss en idé. Vi valgte å kle oss likt på de første live-sendingene vi gjorde på Instagram. Poenget var å se like ut for å signalisere at vi som mennesker har samme utgangspunkt og samme potensial for å få det livet vi trenger og aspirerer mot. Vi kan alle gjøre endringer, få det bedre med oss selv og optimalisere helsen vår. Som to kvinner ønsket vi dessuten å skape mer mykhet i det ellers ganske røffe biohackingsmiljøet. Dette visuelle uttrykket har vi fortsatt med oss.

I starten visste vi absolutt ingenting om det å lage podkast, så vi måtte lære oss alt selv. De første episodene spilte vi inn på gulvet i kjelleren hos Monica. Store krabbegryter fungerte som bord, og vi brukte mobiltelefonen som mikrofon. Det ble et ganske hjemmesnekret prosjekt, og de første episodene har ganske dårlig lyd. Ett år senere fikk vi kontrakt med Podplay på Radio Norge og begynte å bli mer profesjonelle. I dag inviterer vi gjester i studio i Radio Norges lokaler, men har også med oss et mobilt studio når vi er på reise. Vi er alltid på leting etter de unike stemmene, de som får akkurat deg til å angripe en helseutfordring, og de som deler ny forskning og helsetrender. Vi er veldig glade i lytterne våre og fellesskapet i det stadig voksende biohackingsmiljøet i Norge.

Med biohacking har vi begge to fått det bedre. Vi har fått mer kvalitetssøvn, stabilt blodsukker og mindre behov for småspising. Ja, vi får til og med høre at vi er blitt mildere og mer harmoniske som mødre og medmennesker. Vi er ikke lenger så ustabile i humøret eller like oppfarende. Målingene våre viser oss at riktig kosthold og en sunnere livsstil har redusert inflammasjonen i kroppen vår.

Inflammasjon er en kronisk betennelse. Å redusere inflammasjonsnivået i kroppen er et mål for oss biohackere fordi det gir lavere risiko for kroniske sykdommer. Mange av verktøyene vi benytter, er med på å gjøre at vi føler oss bedre og mer opplagte, men det er vanskelig for oss alle å vite nøyaktig hva som er den direkte årsaken til at noen ting blir bedre. Det kan være mange faktorer, og det krever svært detaljert forståelse, innsikt og ikke minst analyser for å påvise årsaker.

Med biohacking ønsker vi en bevisst tilnærming til helsen der det er de små justeringene som evalueres og optimaliseres eller forkastes. Dette fører lettere til smarte og langsiktige livsstilsendringer. Du blir for eksempel ikke syk av å spise oppdrettsfisk der og da. Spiser du oppdrettsfisk en gang iblant, er sannsynligheten for negative helseeffekter relativt lav. Men dersom du spiser dette kontinuerlig over lengre perioder, kan det påvirke en rekke helseaspekter. Oppdrettslaks inneholder høyere nivåer av omega-6-fettsyrer, tungmetaller og toksiner fra foret enn villaksen. Selv om omega-6 er en essensiell fettsyre, kan det være skadelig dersom nivåene blir for høye. Omega-6 kan øke betennelser, og dette kan på sikt virke negativt for hele kroppen. Når du spiser mye av matvarer med store mengder omega-6-fett, kan det øke inflammasjonsgraden i kroppen. Vi må forholde oss til kortsiktige og langsiktige effekter av maten vi inntar.

Et annet eksempel er å drikke Cola Light. Det kan være en sammenheng mellom å drikke denne brusen og å ha vanskeligheter med å gå ned i vekt. Dette er fordi søtningen i lett-colaen er ultraprosessert, men det betyr ikke at den ikke er utfordrende for helsen og negativ for fordøyelsen over tid.

Lett-cola kan gjøre blodsukkeret ustabilt. Grunnen er ganske enkelt at du kan bli søthungrig og sulten etter å drikke denne lettbrusen, for når de kunstige søtstoffene (aspartam, acesulfam K, sukralose) kommer i munnen, tror kroppen at du får i deg sukker. Den søte smaken i lettbrusen fører til at bukspyttkjertelen produserer mer insulin.1

Insulin gjør at blodsukker føres inn i cellene. Dette insulinet kan føre til et fall i blodsukkeret, som igjen gir søthunger og sult. Det kan resultere i at du spiser mer og inntar flere kalorier. Lettbrusen i seg selv er med andre ord ikke den direkte årsaken til at du legger på deg, men den økte mengden insulin kan bidra til fettlagring selv om du ikke spiser mer etter inntak av lettbrus. Som du skjønner, vil vi at du legger lettbrusen tilbake i butikkhyllen.

Vårt ønske er at du skal forstå disse nyansene når du er med oss gjennom boken, at du skal bli like begeistret som oss for denne måten å tenke på, og at du skal kunne skille mellom årsaken og årsakssammenhengen slik at du eier denne kunnskapen om dine mønstre og vaner. Da kan du selv sitte i førersetet og i større grad bestemme over ditt eget liv – og til og med kjenne at livet blir bedre.

Biohacking er for alle og særlig for deg som er nysgjerrig og vil lære mer om hvorfor du føler du ikke har kontroll på alt du foretar deg. Hvorfor blir ett glass vin til tre og fire? Hvorfor stopper du ikke halvveis inn i godteskålen, og hvorfor må du spise mat eller snacks når du egentlig ikke trenger det?

Biohacking, slik vi ser det, passer for alle som ønsker å forstå årsakene bak handlingene, bak uvanene. Biohacking er for deg som ønsker endring. Til noe bedre.

Fra da vi i 2020 lanserte begrepet biohacking i Norge med podkasten vår og frem til i dag, ser vi at konseptet har gått fra å være helt fjernt til noe mange har et forhold til eller er nysgjerrige på. Ordene «hacks» og «biohacks» brukes nå titt og ofte i magasiner og på sosiale medier ved å inspirere til forbedringer, som for eksempel: «Biohack huden din», «Hacks for mer glød og energi», «Biohack hjernen» og «Hack treningsrutinen».

Ved at vi lærer mer om vår egen helse og de bakenforliggende årsakene til smerter og plager, kan biohacking bidra til å forebygge, slik at vi lettere kan få mulighet til å ligge i forkant og jobbe med helseutfordringer før de får utvikle seg til alvorlig sykdom. Når sykdom oppstår, er det fremdeles mest vanlig å ty til tradisjonell skolemedisin. Vi ser heldigvis at det de senere årene har blitt mer åpenhet for å se på parallelle alternativer til skolemedisinen. For eksempel med funksjonell medisin, der man setter søkelyset på kosthold og miljøet vi lever i, samt regenerativ medisin, som er en avansert celleterapi for å reparere skadede celler og vev.

Hvorfor skal vi biohacke, og hva kan du bruke det til?

Trenger vi egentlig en bok om biohacking?

Livsstilssykdommer, overvekt og fedme er ifølge WHO blitt epidemier. Helsen til både voksne og barn blir stadig verre. I Norge diagnostiseres mellom 14 000 og 18 000 med diabetes type 2 hvert år. Det er cirka 40 tilfeller per dag, ifølge Folkehelseinstituttet. Det er i tillegg store mørketall, og det er flere som har prediabetes uten å være klar over det selv. Vi håper at biohackingsmetodene og -verktøyene vi deler her, kan lære deg at enkle livsstilsendringer og valg med bare noen få prosent endring kan gi utslag på helsen din.

Matforsker Bill Schindler fra USA kan tjene som et eksempel i denne sammenhengen. Han ønsker å inspirere oss til å gjøre en enkel endring i kostholdet, noe som ikke krever for mye. La oss se på en matvare mange spiser hver eneste dag, for eksempel kjøpebrød fra butikken. Dersom du erstatter kjøpebrødet, som ofte inneholder mye gluten, sukker, bordsalt, vegetabilske oljer og E-stoffer, med et kjøpt surdeigsbrød eller baker selv, vil helsen din bli bedre. Fermenteringen i surdeigsprosessen der gluten brytes ned, gjør at cellene i kroppen enklere kan ta opp næringsstoffene i brødet, slik at brødet gir deg energi. Du har kanskje opplevd å bli trett og sliten etter å ha spist kjøpebrød, men føler deg bra når du spiser hjemmebakt brød eller et kvalitetssurdeigsbrød?

Hva kan du bruke biohacking til?

Biohacking kan hjelpe deg med å bedre livskvaliteten din ved å gi deg mer overskudd, og det trenger ikke være kostbart. Du kan styre prosessen helt selv.

Biohacking er en kontrast til den vanlige måten å møte sykdom og plager på, der du normalt ville få foreskrevet medisiner, for eksempel insulinsprøyter for diabetes type 2, i stedet for en kostholdsplan.

Biohacking er ikke regulert, og det betyr egentlig bare at det ikke finnes lover og regler som styrer denne praksisen, slik det ellers er når du får foreskrevet medisiner og behandlinger. Det gir deg mulighet til å gjøre helsereisen mer personlig. Hver og en kan ansvarlig eksperimentere med egen kropp for å forbedre fysisk og mental ytelse ved bruk av ernæring, trening, og teknologi. Du kan selv velge akkurat de elementene som du tenker vil hjelpe deg i ditt liv. Du kan egentlig gjøre som du vil, og dosere det du vil bruke av kosttilskudd og verktøy, ut fra de blodanalysene du har tatt hos fastlegen din. Du kan legge en plan for å forbedre blodnivåene dine og justere slik du ønsker. Det er ingen medisinsk fagperson som står bak deg og gir deg medisinske råd. Det er viktig å understreke at akkurat det er nødvendig dersom du for eksempel har kroniske sykdommer, bruker medisiner eller er gravid.

Biohacking krever at du selv er ansvarlig og lærer deg mest mulig om det du ønsker å jobbe med. Det utfordrer også tankesettet ditt ved at du litt etter litt lærer å bli trygg på valgene dine, og du lærer å forstå kroppen din og kjenne etter hvordan den responderer på valg du tar. En biohacker vil aktivt engasjere seg og lete etter det som utfordrer helsen, ved å forstå hva kroppen trenger mer av, og hva som rett og slett må ut av systemet. Dersom du ikke gjør det, kan du miste helsen din. Uansett hvordan reisen din blir, kan det føles tryggest for deg å samarbeide med legen din.

Det finnes flere biohackere der ute som bruker millioner av kroner på å forbedre helsen sin også. Mange av disse er kommersielt styrt, de lever av å selge forretningsvirksomheten sin, holde kurs og coache og ikke minst å få deg til å kjøpe de dyreste og mest avanserte biohackingstilskuddene. Vi to bruker kosttilskudd selv og kan la oss blende av lokkende reklame. Derfor må vi også hele tiden komme tilbake til hvorfor vi biohacker, hva som er målsettingen, og ikke minst om kroppen trenger det.

Mange av tipsene vi ønsker å formidle i denne boken, er som nevnt så å si gratis. Vi ønsker at biohacking skal kunne gjøres av alle. Vi blir utrolig inspirert når flere vi møter i miljøet vårt, deler historier om hvordan helsen er blitt bedre. Det kan dreie seg om alt fra redusert stress, mindre smerter, bedre søvn, mer stabil vekt, lavere blodtrykk og bedre hjertefunksjon til at de har kunnet slutte med medisiner. Det er disse historiene og våre egne opplevelser som gjør at vi elsker biohackingen. Vi håper og tror at alle har muligheten til å gjøre denne første lille endringen med å lære mer om årsaken til utfordringene og grunnen til at det er blitt slik. Etter hvert som du blir mer avansert, kan du få blodet ditt analysert, men også måle hvilke næringsstoffer som faktisk går inn i cellene, og som kroppen kan nyttiggjøre seg av. Cellene trenger spesielle «nøkler» i form av enzymer som hjelper næringen med å trenge gjennom cellemembranen. Målet med biohackingen er selv å justere ernæringen, treningen og bevegelsen og håndtere stress slik at du får det bedre og presterer bedre, føler deg friskere, kjenner deg sprekere og får mer energi og livsgnist.

Biohackingens verktøy og metode

Biohackingsverktøyene kan være målinger, blodprøver, utvidede tester som analyserer flere parametere i blodet (betennelser, hormoner, blodsukker, lever-/nyrefunksjon, immunsystemet, matintoleranser, allergier, oksidativt stress, tarmhelse), smartklokker, kostplaner og kroppsanalyser som kan hjelpe deg med å danne et oversiktlig bilde av din helse, både fysisk og psykisk. Vi benytter instrumenter som kan vise søvnbildet, treningsresultater, stressnivå, inflammasjon, kjemisk ubalanse og metabolsk helse (regulere energi). Du starter ganske enkelt med det området i livet du ønsker å forbedre fordi du ikke synes det er bra nok.

La oss si at magefettet ditt øker, og at du synes dette er ubekvemt og er bekymret for helsen. Da kan du bruke 350 kroner på en kroppsanalyse som heter «InBody scan», som du finner på en del treningssentre og klinikker. Denne vil gi deg detaljerte målinger av din kroppssammensetning og mer informasjon enn du kan få fra kun badevekten og en BMI-måling. Kroppsanalysen viser kroppsfettprosent, muskelmasse og det viscerale fettet som ligger rundt de indre organene dine. Høye nivå av visceralt fett er forbundet med sykdommer som diabetes type 2 og hjerte- og karsykdom. Kunnskapen kan du bruke til å skreddersy trenings- og matplaner for å gå ned i vekt, bygge mer muskler og bedre fordøyelsen.

En rimeligere variant er målebåndet og badevekten hjemme. Du kan notere måleresultatene og følge med på økning i magemål, som er en indikator på farlig magefett. Med en kalkulator på internett kan du regne ut din egen BMI (www.calculator.net). Den viser om du er overvektig, undervektig eller normalvektig. Med dette utgangspunktet kan du da legge opp en kostholds- og treningsplan som minsker magefett, og du kan følge med på endringer fra uke til uke. Vi bærer alle på en evne til å utvikle oss. Veien blir til underveis – med prøving og feiling. Vi ønsker at alle, både menn og kvinner, skal bli med på denne måten å tenke på. Dette brenner vi for!

Biohackingsteknikkene som fungerer

Vi to sverger til meditasjons- og stressteknikker, pusteøvelser, periodisk faste, kuldeeksponering, lysterapi, varmeterapi og et av de mest populære verktøyene: kosttilskudd. Kosttilskuddsverdenen kan være et minefelt ettersom visse kombinasjoner kan kjøre blodmarkørene dine på virkelig ville veier. Dette har vi selv erfart i starten, da vi ble nysgjerrige og overveldet. Husk at de som selger kosttilskudd, egentlig er de samme som produserer ultraprosessert mat og bruker markedsføring for å overbevise deg om at det de selger, er noe du bare må ha. Det er derfor ikke rart at det er lett å bli lurt og gå seg vill.

Mange av biohackene vi bruker, er lett tilgjengelige, mens andre krever litt mer for å anskaffe seg, som en infrarød sauna, en søvnmåler som Oura-ringen, Garmin-klokken eller Whoop-armbåndet. Dette forklarer vi mer om i boken.

Som en bil må også kroppen ha service

Når du investerer i en bil, tenker du nok på at den har et visst antall leveår. Du tegner en forsikring og sørger for at den får riktig drivstoff, olje og service. Når problemer oppstår, tar du den med på verksted og sjekker mekanikken. Noen ganger må noe justeres, eller deler må skiftes ut. Oppdages disse tidlig, kan det være en enkel og rimelig jobb å fikse uten store utskiftinger. Du kan forebygge problemer som kan oppstå, med rutinesjekker og oppgraderinger. Så ruller du av sted i bilen din. Den får vask og polering, og dere er enige om at den skal frakte deg på fine eventyr og langstrakte veier i lang tid.

Det er ikke så veldig ulikt for kroppen din. Den ønsker å ta opp næring, jobbe med forebygging ved å sove godt og spise sunt, kanskje testes og måle ytelse underveis for å identifisere mulige utfordringer før de blir til alvorlige problemer. Du tester (tracker), benytter teknikker og tar grep (hacker), som faste og ulike terapiformer, og går i gang så tidlig som mulig og retter opp før problemene utvikler seg til kroniske sykdommer. I sum handler det om å tenke langsiktig for å forlenge livskvaliteten og kanskje også livslengden.

Livet i seg selv innebærer en risiko, og uforutsette hendelser kan skje. Innen biohacking kan du ta ansvarlige valg som minsker sannsynligheten for sykdom og helseutfordringer.

Akkurat slik bilen kan oppgraderes og passes på så den er trygg og effektiv på veien, kan også det kroppslige systemet ditt finjusteres for å oppnå bedre ytelse. Bestem deg for å passe på kroppen din – den er unik, og du får ikke en ny kropp eller en «ny sjanse».

Filantropen og investoren Warren Buffett har en kjent uttalelse som lyder omtrent slik:

«Du har bare en kropp, så du bør ta vare på den som om den var den eneste bilen du noen gang vil eie. Da vil du sannsynligvis vedlikeholde den godt, holde den ren, fylle på drivstoff av høy kvalitet og unngå unødvendig slitasje.»

Smerte gir deg informasjon

Det er ikke normalt å gå rundt og føle seg oppblåst, være trøtt eller ha kroniske smerter. Likevel er dette en del av hverdagen til mange. Som biohacker kan du være nysgjerrig på symptomene dine, fordype deg, lese forskning og oppdatere deg for å forstå hvorfor du har det slik du har det. Det er alltid en årsak til smerte. Det handler om å finne tilbake til den opprinnelige årsaken og lære om hvorfor ubehaget har dukket opp. Smerte er informasjon til deg. Noen ganger er det selvsagt nødvendig å døyve smerte med Paracet og Ibux, men regelmessig bruk av smertestillende vil ikke gjøre noe med årsaken til smerten, det vil kun hjelpe deg akutt. Sykdom starter ofte veldig mange år før den blir oppdaget, og før diagnosen blir stilt. Det kan gå flere tiår før du faktisk får diagnosen.


Et lite tankeeksperiment. Hva tror du er riktig rekkefølge? Blir du syk først, eller legger du på deg først?

Mange tror at det er vanlig å legge på seg først, og at du senere blir syk. Ifølge den amerikanske legen og professoren Robert Lustigs (spesialist i pediatrisk endokrinologi) hypoteser om metabolismen er det slik at i 80 prosent av fedmetilfellene er det helt motsatt. Først blir du syk, så legger du på deg. Du bærer på en luskende sykdom i lang tid, diagnosen blir stilt, og konsekvensene er de fysiske plagene som også kommer med overvekt. 80 prosent av overvektige er metabolsk syke. De resterende 20 prosent er metabolsk friske. Overvekten er et symptom på at noe er galt, og dette er noe som kan tas tak i.



Er du allerede en biohacker uten å vite det?

Sannsynligheten for at du allerede har holdt på med biohacking uten egentlig å være klar over det, er ganske stor. Kanskje har du brukt badevekten din jevnlig for å sjekke om du er der du liker å være? Dette er en måling i biohackingsverdenen. Det kan hende du også har målt livvidde, sammenliknet blodprøveresultater og sjekket Apple-klokken din for treningsinnsats? Dette er også biohacking. Kanskje du praktiserer eller har praktisert periodisk faste eller tar kalde dusjer? Det er også biohacking. Kanskje du har begynt med meditasjon og er opptatt av nesepust? Da er du en biohacker. Rusler du barbent i gresset og dropper solkremen for å øke D-vitaminopptaket? Ja, da biohacker du også. Kanskje er du opptatt av å bedre hudhelsen din og å styrke muskler og ledd? Da biohacker du. Eller kanskje du allerede er en godt etablert biohacker som nå ønsker å lære flere tricks for å jobbe med nye områder av helsen din, som for eksempel å få bedre søvn? Det er mange områder å jobbe med. Mye av dette er gratis, men det betyr ikke at det er enkelt. Det krever en innsats og et skifte i innstillingen din.

Dette er vår lidenskap, og vi ønsker å motivere deg slik at biohackingen blir satt i system, og at innsatsen din kan gi målbare resultater. Det er alltid noe nytt og spennende å lære. Det dukker stadig opp nye studier og forskningsrapporter vi fordyper oss i. Det trenger ikke du å gjøre om du ikke har interessen, men vi håper at det vi deler og formidler, vil gi mer liv i årer, celler og organer – og ikke minst mer hverdagsglede. Biohacking er gøy, lærerikt og motiverende!

Sunn balanse

Vi to søker balanse, ikke perfeksjon. Vi ønsker ikke at du skal bli en sær, ensom sjel som ikke kan være med i det sosiale livet du både trenger og fortjener, bare fordi du driver med biohacking. Det finnes eksempler på at biohackingen tas for langt, og at det blir målet i livet. Vi vil at biohacking skal være en metode for å få mer ut av tilværelsen og kanskje få et bedre liv! Det beste er å kombinere litt fra begge disse verdenene for å forbedre helse og velvære.

Du velger din vei og dine målemetoder, enten det er med en smartring, en skritteller, en badevekt eller meditasjonsapper som verktøy for å finne den rette balansen. (Disse skal vi gå igjennom senere i boken.) Når vi finner noe som fungerer, er det fort gjort at vi gjør altfor mye av det, enten det gjelder diett, fasting eller trening. Like viktig som det er å bli god til for eksempel å forstå egen søvnkvalitet, er det å bli god til å skru av arbeidet du gjør med helsen din, slappe litt av, legge fra deg målingene, rett og slett å «bioslacke», ta litt pauser. Vi to har et mål om å våkne godt uthvilte, men målingen på søvnringen er ikke et mål i seg selv. Den skal bare vise oss om vi er på rett vei og gjør gode helsevalg. Du kan gjerne lære dette nå, først som sist. Ta pauser fra biohackingen, bryt reglene, og lær av erfaringene dine.

Da vi for eksempel gikk all in i D-vitamin-eksperimentet vårt, var vi så opptatte av å nå målet at vi glemte å lytte til de kroppslige signalene på veien. Vi oppdaget ikke at øynene våre ble gule på grunn av overbelastning på leveren, fordi vi var for opptatt av selve hackingen med å øke D-vitamin-nivået. Vi ønsket oss raske resultater. Nå i etterkant innser vi at vi burde vært mer tålmodige, ventet litt og latt sollyset også bidra til å øke D-vitamin-nivået. Dette ville nok vært bedre for helsen.

Et annet eksempel handler om maten vi spiser. Vi to sverger til et moderat lavkarbokosthold. Selv om dette er basen og fundamentet, er det helt greit å bryte mønsteret innimellom. Det kan vi gjøre ved å spise en skive med surdeigsbrød og frukt for å komme ut av ketose (fettbrenning) og dermed bryte mønsteret. Å bryte mønsteret med jevne mellomrom kan være bra for å opprettholde god evne til både karbohydrat- og fettforbrenning.

En god regel er å tenke at jobber du detaljert, strukturert og med kvalitet mot målene dine 80 prosent av tiden, så kan du tillate deg å slacke i 20 prosent av tiden. Dette vil vi komme tilbake til når vi fordyper oss i de seks store temaene vi mener det er grunnleggende å jobbe med for en god helse.


80/20-regelen innen biohacking

◜ Begynn heller med å erstatte et par spesifikke vaner med sunnere valg fremfor å endre alt på en gang.

◜ Lag en treningsplan der fem dager er bevegelse og to dager er hvile.

◜ Velg gode matvaner gjennom uken, og kos deg med litt annen mat i helgene.

◜ Skru av alle måleinstrumenter innimellom.



Biohacking og bioslacking

Balanse i biohacking er nyttig fordi det gjør det mulig å forbedre helse og ytelse uten å pådra seg skader eller overbelaste sinnet. Dersom du eksperimenterer uten en gjennomtenkt plan, kan det føre til utmattelse, overtrening, stress og skader. Kroppen trenger utfordring og positivt stress (hormese), og den trenger restitusjon. Det er godt å kjenne etter og tolke kroppslige signaler og ikke bare gjøre det alle andre gjør. Tenk langsiktig og juster underveis dersom noe ikke funker. Små justeringer kan gi gode resultater uten å belaste kroppen.

På sikt vil denne innstillingen til biohacking gi deg en følelse av kontroll over helsen. De to elementene biohacking og bioslacking utfyller hverandre. Målet er at du som står ved roret, bestemmer hvordan du skal ha det.

Biohacking handler som nevnt om å jobbe strukturert og systematisk med data og målinger for å finjustere vaner og dermed få det bedre.

Bioslackingen gir deg mulighet til å slappe litt av og finne enklere løsninger. Det innebærer at du for eksempel kan jobbe mindre med noen vaner som det kreves mindre innsats å forbedre.

La oss ta søvn som et eksempel: Når du biohacker, er du mer detaljfokusert og vil kanskje være mer konsekvent med våkne-legge-tider. Du holder deg til en streng tidsplan, for eksempel å være i seng til klokken 22.00 og å stå opp klokken 07.00 – og dette trackes via smarttelefonen eller søvnmåleren. Når du bioslacker, er du gjerne mer avslappet og fokuserer mer på kveldsrutinene, som å lese en bok, dempe lyset og skru av skjermen før du skal legge deg. Du slacker med andre ord mer på tider og målinger av søvnresultater. Dette er fint å kombinere.

Bokens seks pilarer

Innenfor biohacking er det seks pilarer som er fine å starte med når du skal jobbe med å bremse aldring og benytte og utnytte kroppens eget potensial:


◜ Bedre døgnrytme

◜ Bedre søvn og restitusjon

◜ Smart trening og bevegelse

◜ Bedre ernæring med riktig mat

◜ Bedre stressmestring

◜ Gode vaner som varer



Hva ønsker du å forbedre i livet ditt? Hva funker dårlig, og hva tapper deg for energi? Hva kan du ha glede av å fjerne, og hva kan du ha glede av å legge til? Er det fysisk, biokjemisk eller emosjonelt? Hva synes du er utfordrende i livet akkurat nå?

Mest sannsynlig er du motivert for endring, det er nok derfor du leser denne boken. Kanskje føler du deg eldre enn det du faktisk er, slappere enn det du trenger å være, kanskje sover du dårligere enn det du gjorde før, eller kanskje merker du at tallene kryper oppover når du går på badevekten? Det kan hende legen din anbefaler deg å begynne på noen medisiner. Kanskje du er litt motløs? Da er flere verktøy innenfor biohackingsverdenen garantert noe for deg!

De blå sonene

La oss vende blikket ut i verden til de stedene der folk lever lengst, nemlig i de blå sonene. Disse er den japanske trope-øya Okinawa, på italienske Sardinia, på den greske øya Ikaria, på Nicoya-halvøya i Costa Rica og i Loma Linda i California. Her lever befolkningen betydelig lenger enn gjennomsnittet, de har mange fellestrekk når det gjelder kosthold, bevegelse og sosialt liv, og det er ti vaner som går igjen. Gjennomsnittlig anslås det at vi ved å inkludere disse i hvert fall kan leve 10 år lenger.

Dette er de ti helsevanene:


1. være aktiv

2. ha et positivt tankesett

3. spise råvarebasert mat

4. spise deg kun 80 prosent mett

5. dyrke vennskap og sosial omgang

6. hvile

7. fysisk trening

8. prioritere venner og familie

9. dyrke positivisme, tro og spiritualitet

10. kjenne på verdi og mening



Dette tankesettet og denne måten å leve på gjelder selvsagt ikke bare i de blå sonene. Hvem som helst kan bruke disse vanene for å bedre livskvaliteten sin og i beste fall forlenge livet. I de travle livene vi lever, kan det være nyttig å reflektere litt over hvordan du skal få dette til. Hvordan kan du etablere gode vaner som holder over tid? Tenk om en kombinasjon av livsforlengende vaner, livsglede, latter, klemmer og mental fred kan bli like enkle og automatiske som å pusse tenner.

Tre sykdomsutløsere

En utfordrende sykdomsperiode der tradisjonelle medisiner ikke alltid gir tilstrekkelig lindring, er ofte grunnen til at mange starter sin helsereise. Biohacking blir da et solid supplement til å forbedre helsen ved å redusere symptomer og bedre livskvaliteten. Mange livsstilssykdommer utvikler seg sakte, og det kan ta lang tid å utvikle en kronisk sykdom. Når symptomene blir tydeligere, får du gjerne en diagnose. Felles er at de fleste sykdommer utløses av disse tre faktorene:

Livsstilsvalg. Dette er valg som blant annet henger sammen med mat, trening, bevegelse, stillesitting, lite muskelmasse, røyking, miljøgifter, ultraprosessert mat, inflammasjonsfremmende vegetabilske oljer, rusmidler og høyt alkoholkonsum.

Stress. Dette kan handle om gamle traumer, mistrivsel eller familiære utfordringer, for stort arbeidspress, økonomiske bekymringer og mentale lidelser. Det kan føre til sykdom, inflammasjon og depresjon. Det er så mye ubearbeidede følelser som vi ikke føler vi har tid til å ta tak i. Stress-sirkelen er en kontinuerlig faktor som gjør oss syke over tid.

Giftstoffer. Disse kan vi ha fått i oss gjennom sprøytemidler i mat og drikke, gjennom luften vi puster, og via huden. Vi er utsatt for miljøgifter som kan lagre seg i kroppen og lede til sykdom på sikt. Belastningene kan være alt fra amalgamfyllinger til kjemikalier fra vaskemidler og sminke, hormoner i drikkevannet og fremmede tilsetningsstoffer i maten.

Disse tre faktorene utfordrer helsen og kan trigge og utløse livsstilssykdommer. I tillegg er det andre faktorer som spiller inn, som gener, infeksjoner, virus, hormonelle ubalanser, næringsmangler og miljøkatastrofer. Livsstilssykdommer påvirker livskvaliteten og viser seg som kroniske sykdommer, mangel på energi, redusert velvære, livskriser, hjertesykdom, alvorlige infeksjoner, nedsatt immunforsvar og kjemiske ubalanser. Problemene er ofte milde og håndterbare de første årene. Parallelt som tilstanden forverres, blir endringene ofte vanskeligere.

Noen begynner å biohacke for å forebygge aldring ved tidlig å stadfeste symptomer på mulige sykdommer. Dette kan være knyttet til familiehistorie med visse sykdommer, hvor en proaktivt ønsker å redusere risikoen for å bli syk.

Når vi biohacker, ser vi på flere faktorer samtidig, som konkrete stressmålinger, søvnkvalitet, kosthold, bevegelse og hjemmemiljøet, og navigerer ut fra disse innfallsvinklene. Vi tenker da at alt dette er paraplyen, men du velger deg et bestemt fokusområde som du vil gjøre noe med først. Det som ofte skjer, er at når du begynner å jobbe proaktivt med en side av helsebildet ditt, så ruller ballen til flere områder. Du snur altså den negative spiralen i en mer positiv retning. Målet er å redusere eller unngå medisinbruk og få bedre kontroll med helsen.

[image: image]

«Forsøk ikke å bli hundre prosent bedre på ett punkt, men å bli én prosent bedre på flere punkter.»

David Ogilvy

[image: image]

Mål resultatene dine

Å skrive dagbok er smart når du biohacker. Loggfør og lag oversikt over alle analysene du gjør. Det finnes også oversiktlige digitale plattformer som samler data for deg, slik at du lett kan se prøveresultatene i sammenheng – fra prøvetaking til prøvetaking. Dette har faktisk blitt så stor business at du fort kan gå deg litt vill. Finn ut hva som er den enkleste måten å samle data på for deg. Vi brukte i lang tid en notatbok der vi manuelt skrev ned alle prøvesvarene. I dag samler vi dem i digitale plattformer. Et eksempel på en norsk plattform er www.amino.no – en tjeneste der du får oversikt over egne helsedata fra jevnlige blodprøver. Flere private laboratorier vil også samle data for deg og oppbevare dine blodprøvesvar (for eksempel www.lab1.no).

Det kan også være nyttig å ta med seg prøveresultatene til en lege eller ernæringsveileder for å få hjelp til å analysere fremdriften og se på resultatene sammen. Det kan være god hjelp å ta generelle blodprøver hos fastlegen din før du går i gang med uttesting på private laboratorier. Det er også en rimelig måte å få den første oversikten på. Disse prøvesvarene kan du sammenlikne med når du skal måle igjen etter en endt periode. Vi går mer i dybden på hva slags type prøver vi anbefaler å ta, utover i boken.


Som biohacker må du lære deg å bli din egen «N = 1»-studie. Denne typen studie referer til et eksperiment som involverer én person, nemlig deg. Målet er å observere hvilken effekt et spesielt biohack har på deg. Det vil si at du utfører en klinisk studie på deg selv, fordi du som denne ene personen er hele studien. Siden resultatene gjelder kun en person, altså deg, kan de ikke overføres til andre, men vi kan lære av hverandre. Gøy, ikke sant? Det synes i hvert fall vi, og vi lærer mye nyttig om medisin og kroppens utrolige evne til å samarbeide på denne måten.

